A4-0052/97

Ψήφισμα επί της Ανακοίνωσης της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με θέμα: «Ευρωπαϊκή Αυτοκινητοβιομηχανία - 1996" (COM(96)0327 - C4-0493/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με θέμα την Ευρωπαϊκή Αυτοκινητοβιομηχανία-1996 (COM(96)0327 - C4-0493/96),

- έχοντας υπόψη το ψήφισμά του στις 21 Σεπτεμβρίου 1995 επί της ανακοίνωσης της Επιτροπής προς το Συμβούλιο και το Ευρωπαϊκό Κοινοβούλιο με θέμα «Ευρωπαϊκή Αυτοκινητοβιομηχανία - σημερινή κατάσταση, προκλήσεις, μελλοντικής στρατηγικής και προτάσεις για μέτρα» ((ΕΕ C 269 της 16.10.1995, σελ. 149)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Μεταφορών και Τουρισμού (A4-0052/97),

Α. έχοντας υπόψη ότι μια δυναμική και επιτυχημένη αυτοκινητοβιομηχανία συμβάλλει κατά τρόπο ζωτικό στην ανάπτυξη και την απασχόληση στην Ευρώπη - με ποσοστό 2% του συνολικού ΑΕΠ και 1,8 εκατομμύρια απασχολήσεις στην ΕΕ, και δημιουργεί άμεσα ή έμμεσα δημόσια έσοδα ύψους 220 δισεκατ. ECU, ποσό ισοδύναμο προς το σύνολο του κύκλου εργασιών της (230 δισεκατ.ECU),

Β. έχοντας υπόψη ότι η αύξηση κατά 6,5% των καταχωρίσεων αυτοκινήτων το 1996, μολονότι υψηλότερη από την αρχικά αναμενόμενη, εξακολουθεί να είναι αρκετά χαμηλότερη από τα ποσοστά που σημειώθηκαν στα τέλη της δεκαετίας του 80 και αρχές του 90,

Γ. εκτιμώντας ότι η ευρωπαϊκή αυτοκινητοβιομηχανία εξακολουθεί να αντιμετωπίζει τη διπλή πρόκληση της εξέλιξης υψηλής ποιότητας προϊόντων τα οποία πρέπει να είναι καθαρότερα, ασφαλέστερα, αποτελεσματικότερα, και περισσότερο παρά ποτέ αξιόπιστα και να διασφαλίζει τον συνεχή εκσυγχρονισμό της βιομηχανίας προκειμένου να βελτιώνει τα επίπεδα παραγωγικότητας και διεθνούς ανταγωνιστικότητάς της,

Δ. έχοντας υπόψη ότι η ανταγωνιστικότητα αυτή παρεμποδίζεται όμως από το υψηλό κόστος των συντελεστών παραγωγής όπως μεταφορές, ενέργεια και τηλεπικοινωνίες σε σύγκριση με άλλα μέρη του κόσμου,

Ε. λαμβάνοντας υπόψη τη σημασία της αυτοκινητοβιομηχανίας στις μετεγκαταστάσεις επιχειρήσεων εντός της Κοινότητας και τον περιφερειακό και κοινωνικο-οικονομικό αντίκτυπο τούτου κυρίως δε στην απασχόληση,

ΣΤ. λαμβάνοντας υπόψη ότι οι αυτοκινητοβιομηχανίες και οι σχετικές βιομηχανίες συστατικών μερών σε εταιρική σχέση με την Επιτροπή και τα κράτη μέλη πρέπει να συνεχίσουν να αυξάνουν το ύψος των επενδύσεων στην έρευνα και την τεχνολογική ανάπτυξη και να αυξήσουν τις προσπάθειές τους για την εξέλιξη του «αυτοκινήτου της αύριον»,

Ζ. έχει την πεποίθηση ότι η συνεχής μείωση του ύψους της απασχόλησης στην αυτοκινητοβιομηχανία και τις σχετικές βιομηχανίες απαιτεί συνεχή προσπάθεια για να αυξηθούν οι επενδύσεις στα επίπεδα της εκπαίδευσης και των ικανοτήτων του εργατικού δυναμικού,

Η. εκφράζοντας ανησυχία για την περιορισμένη αποστολή της Επιχειρησιακής Ομάδας της Επιτροπής για το Αυτοκίνητο λαμβάνοντας υπόψη την ποικιλομορφία των προκλήσεων που αντιμετωπίζει η αυτοκινητοβιομηχανία στον τομέα των επενδύσεων και της έρευνας και ανάπτυξης και τον βασικό ρόλο της επιχειρησιακής αυτής ομάδας για να διατηρηθεί η ανταγωνιστικότητα του κλάδου και για να βρεθεί σημείο σύγκλισης για συνεργασία και αλληλεγγύη εντός του κλάδου,

1. καλεί την Επιτροπή να χαράξει μια συγκεκριμένη στρατηγική για την ευρωπαϊκή αυτοκινητοβιομηχανία, ειδικότερα δε:

α) επεκτείνοντας το εύρος της υφιστάμενης Επιχειρησιακής Ομάδας για το αυτοκίνητο της αύριον πέραν του ήσσονος σημασίας συντονιστικού ρόλου σε μια στρατηγική λειτουργία που θα ασχολείται με θέματα βιομηχανικής ανταγωνιστικότητας καθώς και με τεχνολογίες στον τομέα του περιβάλλοντος και της ασφάλειας,

β) διασφαλίζοντας ότι η Διεπιχειρησιακή Ομάδα ερευνά πλήρως τις βραχυπρόθεσμες και μεσοπρόθεσμες τεχνολογίες μείωσης των εκπομπών, όπως ο κινητήρας πτωχού μίγματος, οι βενζινοκινητήρες άμεσης ανάφλεξης και τα υβριδικά οχήματα, καθώς και τις συναφείς τεχνολογίες ελέγχου των εκπομπών, που προσφέρουν τεράστιες δυνατότητες στον τομέα της οικονομίας καυσίμων και που επιτρέπουν τη μείωση των βλαβερών εκπομπών[semigr ] επίσης, εναλλακτικές λύσεις για τον κινητήρα καύσεως που θα είναι οικονομικώς βιώσιμες, ώστε όχι μόνο να καταπολεμηθούν οι ζημίες που προξενεί στο περιβάλλον το διοξείδιο του άνθρακος αλλά επίσης να περιορισθεί η ενεργειακή εξάρτηση της Ευρώπης από το πετρέλαιο[semigr ]

γ) διασφαλίζοντας την προσήκουσα χρηματοδότηση της Επιχειρησιακής Ομάδας, και συγκεκριμένα ενσωματώνοντάς την στις «στρατηγικές ενέργειας» του 5ου προγράμματος-πλαισίου έρευνας και ανάπτυξης,

δ) συστήνοντας ειδική ομάδα υψηλού επιπέδου η οποία θα απαρτίζεται από εκπροσώπους υψηλού επιπέδου των αυτοκινητοβιομηχανιών και των βιομηχανιών συστατικών μερών, των συνδικάτων και των ομάδων χρηστών, με έργο την παροχή συμβουλών στην Επιτροπή όσον αφορά μια σύνολη στρατηγική στον τομέα του αυτοκινήτου, ειδικότερα δε συγκεκριμένα την παροχή συνδρομής στις ενέργειες συντονισμού και κατάρτισης της σειράς των προτεραιοτήτων όσον αφορά τις απαραίτητες νομοθετικές πρωτοβουλίες, συμπεριλαμβανομένης επίσης της επερχόμενης αναθεώρησης της εφαρμογής και αποτελεσματικότητας της πλήρους εξαίρεσης από τις συμφωνίες διανομής αυτοκινήτων και επισκευής[semigr ]

2. επισημαίνει ότι οι καλύτερες τεχνολογίες δεν αποβαίνουν λυσιτελείς, εφόσον δεν εφαρμόζονται σε ευρεία κλίμακα στην κοινωνία[semigr ] για το λόγο αυτό, καλεί την Επιτροπή να προτείνει σαφές και ολοκληρωμένο πολιτικό πλαίσιο ώστε να προωθηθούν στην αγορά αυτοκίνητα με λιγότερο επιζήμιες επιπτώσεις στο περιβάλλον[semigr ]

3. καλεί την Επιτροπή να βασισθεί στην επιτυχία της στρογγυλής τράπεζας ΕΕ- Ηνωμένων Πολιτειών όσον αφορά την αυτοκινητοβιομηχανία, η οποία διεξήχθη στην Ουάσιγκτον DC τον Απρίλιο 1996, παρέχοντας κίνητρα για τις προσπάθειες που σκοπεύουν στην εναρμόνιση των σταθερότυπων στον τομέα της ασφάλειας και του περιβάλλοντος που εφαρμόζονται στα οχήματα, σε ύψος σύμφωνο με το άρθρο 101, και συγκεκριμένα:

α) υποστηρίζοντας μια νέα αναθεώρηση της συμφωνίας όσον αφορά τα σταθερότυπα που εφαρμόζονται στα οχήματα με κινητήρα η οποία συνήφθη το 1958 στο πλαίσιο της Οικονομικής Επιτροπής για την Ευρώπη των Ηνωμένων Εθνών, ώστε να καταστεί ένα αληθώς σύνολο φόρουμ με αποδοχή υψηλών επιπέδων προστασίας των καταναλωτών και του περιβάλλοντος,

β) μεριμνώντας ώστε κάθε νέα πρόταση εναρμόνισης στο διεθνές επίπεδο των σταθερότυπων που εφαρμόζονται στα οχήματα στον τομέα της ασφάλειας και του περιβάλλοντος που προέρχεται από την ομάδα εργασίας 29 της UNECE και των ομάδων της αρμοδίων εμπειρογνωμόνων να φέρεται εις γνώση του Ευρωπαϊκού Κοινοβουλίου, και η Επιτροπή και το Συμβούλιο να λαμβάνουν τη γνώμη του Ευρωπαϊκού Κοινοβουλίου πριν αποφασίσουν στους κόλπους των επιτροπών του Συμβουλίου που έχουν συσταθεί σε εφαρμογή του άρθρου 113 της Συνθήκης ΕΚ, και πριν υποβληθεί κάθε παρόμοια πρόταση ως σχέδιο οδηγίας ή τεχνικής τροπολογίας σε εφαρμογή της διαδικασίας αναπροσαρμογής στην τεχνολογική πρόοδο[semigr ]

4. καλεί την Επιτροπή να προωθήσει μια καθολική πολιτική για την αυτοκινητοβιομηχανία στο πλαίσιο της αναθεωρημένης συμφωνίας UNECE, η οποία λαμβάνει υπόψη της τις επιπτώσεις στην ανταγωνιστικότητα της ευρωπαϊκής αυτοκινητοβιομηχανίας στις διεθνείς αγορές με την ανάλυση του κόστους- ωφέλειας, όπου αυτό είναι απαραίτητο[semigr ]

5. καλεί την Επιτροπή να ενθαρρύνει τις επενδύσεις και την ενίσχυση του ανταγωνισμού στο σύνολο της διεθνούς αυτοκινηταγοράς, και συγκεκριμένα:

α) συνεχίζοντας να εφαρμόζει πλήρως τη συμφωνία του 1995 η οποία συνήφθη με την Ιαπωνία όσον αφορά τα αυτοκίνητα για να εξασφαλισθούν δίκαιες και σταθερές προϋποθέσεις συναλλαγών κατά την μεταβατική περίοδο προς το σταδιακό άνοιγμα της αυτοκινηταγοράς της Ευρωπαϊκής Ένωσης,

β) συνεχίζοντας να βελτιώνει τις δυνατότητες πρόσβασης στην αγορά επενδύσεων στις τρίτες αγορές, τόσο για τους κατασκευαστές αυτοκινήτων όσο και για τους κατασκευαστές συστατικών μερών, ιδίως στις ανερχόμενες αγορές της Νοτιοανατολικής Ασίας και της Λατινικής Αμερικής, και ιδίως της Νότιας Κορέας και της Ιαπωνίας,

γ) συνεχίζοντας να υποστηρίζει τον εκσυγχρονισμό και την ανδιάρθρωση των βιομηχανιών των χωρών της Κεντρικής και Ανατολικής Ευρώπης και, κατά τη διάρκεια της προενταξιακής φάσης, την ταχεία ευθυγράμμιση των νομοθεσιών τους στις απαιτήσεις της εσωτερικής αγοράς και ειδικότερα στις τεχνικές απαιτήσεις για την παροχή ευρωπαϊκής έγκρισης τύπου[semigr ]

6. εκδηλώνει την ανησυχία του για το πρόβλημα των μετεγκαταστάσεων, όπως παρατηρείται στην περίπτωση της Renault[semigr ] επιβεβαιώνει ότι είναι σημαντικό να καθιερωθούν μηχανισμοί ελέγχου των ενδοκοινοτικών μετεγκαταστάσεων[semigr ]

7. επιβεβαιώνει τον σημαντικό ρόλο των Διαρθρωτικών Ταμείων, ιδιαιτέρως δε για τη δημιουργία βασικών υποδομών και την ενίσχυση της επαγγελματικής κατάρτισης, για μεγαλύτερη παραγωγικότητα και για μείωση του κόστους των μεταφορών σε κοινοτικό επίπεδο[semigr ]

8. καλεί την Επιτροπή να εντείνει τις προσπάθειες που καταβάλλει για να ενθαρρύνει τις επενδύσεις στους τομείς της εκπαίδευσης και της κατάρτισης στην αυτοκινητοβιομηχανία και στον τομέα των συστατικών μερών, καθώς και να προσφεύγει περισσότερο στους οικονομικούς πόρους της Κοινότητας στα προγράμματα επαγγελματικής κατάρτισης Adapt, Socrates και Leonardo Da Vinci για να προωθήσει τα καινοτόμα σχέδια στον τομέα της κατάρτισης στο εσωτερικό των μεγάλων επιχειρήσεων και των ΜΜΕ, και συγκεκριμένα μεριμνώντας για τη μεγαλύτερη συμμετοχή των κοινωνικών εταίρων στην κατάρτιση και την εφαρμογή προγραμμάτων κατάρτισης που χρηματοδοτούνται από την ΕΕ, καθώς και υποστηρίζοντας τα δίκτυα που έχουν δημιουργήσει οι ενώσεις κατασκευαστών αυτοκινήτων ACEA και CLEPA[semigr ]

9. καλεί τους εργοδότες να σέβονται πλήρως το δικαίωμα των εργαζομένων για ενημέρωση και συμμετοχή στις διαβουλεύσεις πριν από τη λήψη τελικών αποφάσεων που αφορούν το μέλλον της επιχείρησής τους ή τμήματα αυτής, προκειμένου να αποφεύγονται ομαδικές απολύσεις και να δίδεται η ευκαιρία στους εκπροσώπους των εργαζομένων να αναπτύσσουν εναλλακτικά κοινωνικά σχέδια και σχέδια απασχόλησης[semigr ]

10. έχει την πεποίθηση ότι οποιαδήποτε στρατηγική για την αυτοκινητοβιομηχανία πρέπει να λαμβάνει υπόψη τις ευρύτερες εκτιμήσεις της περιβαλλοντολογικώς αειφορικής μεταφοράς και κινητικότητας στην Ευρώπη[semigr ]

11. έχει την πεποίθηση ότι, εφόσον η Επιτροπή στηρίζει ερευνητικά προγράμματα δυνάμει του Τέταρτου Προγράμματος Έρευνας και μέσω του σχεδίου «αυτοκίνητο του αύριο», θα πρέπει να ενθαρρυνθούν κατά προτεραιότητα οι ακόλουθοι τομείς έρευνας:

- νέες τεχνολογίες στους τομείς των εκπομπών και της κατανάλωσης καυσίμων,

- ηλεκτρονικά συστήματα κινητήρων,

- βελτίωση της ασφάλειας των οχημάτων, συμπεριλαμβανομένης της ασφάλειας των επιβατών, των πεζών και των ποδηλατών,

- ηλεκτρικά και υβριδικά αυτοκίνητα,

- ελαφρά αμαξώματα και υλικά κατασκευής αυτοκινήτων,

- βελτιστοποίηση των μεθόδων παραγωγής,

- ανακύκλωση παλαιών οχημάτων,

- τηλεματική, και στο σημείο αυτό πρέπει να ληφθεί υπόψη το ψήφισμα του Ευρωπαϊκού Κοινοβουλίου της 29ης Ιουνίου 1995 σχετικά με την ανακοίνωση του Συμβουλίου προς το Ευρωπαϊκό Κοινοβούλιο με τις εφαρμογές της τηλεματικής στις μεταφορές στην Ευρώπη ((ΕΕ C 183 της 17.7.1995, σελ. 30))[semigr ]

12. καλεί την Επιτροπή να λάβει υπόψη το υψηλό εξωτερικό κόστος της οδικής κυκλοφορίας -όπως επισημαίνεται στην Πράσινη Βίβλο της Επιτροπής «Δίκαιη και αποτελεσματική τιμολόγηση στον τομέα των μεταφορών» (COM(95)0691) και τις επακόλουθες μακροπρόθεσμες συνέπειες στη διάρθρωση και τεχνολογία της αυτοκινητοβιομηχανίας[semigr ]

13. καλεί την Επιτροπή να συνεχίσει να διασφαλίζει την παρακολούθηση του κανονισμού EK/1475/95 την εφαρμογή του άρθρου 85, παράγραφος 3 της συνθήκης όσον αφορά την επιλεκτική και αποκλειστική διανομή αυτοκινήτων ((ΕΕ L 145 της 29.6.1995, σελ. 25)) ώστε όλα τα ενδιαφερόμενα μέρη να έχουν πρόσβαση σε μέρος ή στο σύνολο των πληροφοριών στον τομέα της διάγνωσης και της επισκευής, συμπεριλαμβανομένων ιδίως των κωδικών σφάλματος των συστημάτων διάγνωσης στο εσωτερικό του οχήματος ώστε όλες οι τεχνικές πληροφορίες να μην κατακρατούνται καταχραστικώς εις βάρος των ανεξαρτήτων επισκευαστών, των κατασκευαστών ανταλλακτικών και των καταναλωτών[semigr ] εκφράζει τη λύπη του για τη συνεχιζόμενη παράλειψη της υλοποίησης και για την κατάχρηση του γράμματος και του πνεύματος του κανονισμού ΕΚ/1475/95 εκ μέρους των κατασκευαστών και των εισαγωγέων αυτοκινήτων εις βάρος των αντιπροσώπων και των καταναλωτών αυτοκινήτων[semigr ] ζητεί από την Επιτροπή να βάλει τέλος στην πρακτική αυτή[semigr ]

14. καλεί την Επιτροπή να αρχίσει ευρείες εκστρατείες ενημέρωσης της κοινής γνώμης σε ευρωπαϊκή κλίμακα ώστε να προειδοποιήσουν τους γονείς για τους κινδύνους από τη χρησιμοποίηση συστημάτων πρόσδεσης των παιδιών στο εμπρόσθιο κάθισμα των αυτοκινήτων που είναι εξοπλισμένα με αερόσακους για το κάθισμα του συνοδηγού, και καλεί την Επιτροπή να μελετήσει την εξέλιξη «έξυπνων» αερόσακων που να προσαρμόζονται στις ανάγκες του οδηγού ανάλογα με την επιτάχυνση.

15. καλεί την Επιτροπή να δημοσιεύσει πρόταση για τη συγκέντρωση σε ενιαίο κείμενο των υπαρχουσών 56 οδηγιών που αφορούν την κατασκευή αυτοκινήτων[semigr ]

16. αναθέτει στον Πρόεδρό του να διαβιβάσει την παρούσα γνωμοδότηση στο Συμβούλιο και την Επιτροπή.